Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-03-16):
Ďakujem, vážený pán predsedajúci, vážené panie poslankyne, vážení páni poslanci, dovoľte mi, aby som uviedla vládny návrh zákona, ktorým sa mení a dopĺňa zákon č. 292/2014 o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, ktorý bol vypracovaný na základe plánu legislatívnych úloh vlády Slovenskej republiky. Predkladaný návrh má cieľ zjednodušiť procesy a tým znížiť administratívnu záťaž poskytovateľom, prijímateľom aj ostatným subjektom participujúcim na implementácii poskytovania príspevku z európskych štrukturálnych a investičných fondov, najmä s ohľadom na aplikačnú prax. Čiže rieši v zásade problémy, ktoré sa vyskytli pri implementácii eurofondov. Zároveň kladie dôraz na zvýšenie transparentnosti, a to rozšírením rozsahu údajov a informácií, ktoré majú byť zverejňované a sprístupňované širokej verejnosti. V súčasnosti nie sú verejne dostupné informácie o nedostatkoch zistených v auditoch vykonaných ministerstvom financií Slovenskej republiky ako orgánom auditu. Zverejňovanie týchto nedostatkov má potenciál významne prispieť k prevencii a predchádzaniu vzniku opakovaných nedostatkov, ktoré už boli v minulosti identifikované na iných subjektoch, a tým k zníženiu negatívnych dopadov na subjekty podieľajúce sa na implementácii eurofondov, napríklad v podobe neoprávnených výdavkov. Keď to skrátim, cieľom je poučenie sa z cudzích chýb, tak aby k chybám už nedochádzalo, pretože doteraz to bolo tak, že orgán auditu zistil nejakú nezrovnalosť, následne uplatnil korekciu, tie korekcie boli veľmi nepríjemné hlavne pre malé obce, mestá, malých žiadateľov, ale zistenia auditu neboli zverejňované. Vedel ich len prijímateľ auditu a vedel ich len audit. Teraz žiadame, aby všetky zistenia a nezrovnalosti boli zverejňované, výsledky auditu. To znamená, aby sa všetci ostatní mohli poučiť z chýb, ktoré už pred nimi niekto urobil, a tieto chyby sa neopakovali. Zároveň rozširujeme zoznam informácií, ktoré je poskytovateľ povinný zverejniť na svojom webovom sídle do 60 pracovných dní od skončenia rozhodovania o žiadostiach v konaní o žiadosti. Okrem opatrení na zvýšenie transparentnosti sa návrhom zavádza aj vyššia miera flexibility pre poskytovateľov v procese vyhlasovania výziev a v schvaľovacom procese žiadosti o poskytnutie nenávratného finančného príspevku, a to napríklad prostredníctvom zmeny alebo zrušenia výzvy. Toto bolo použité najmä vtedy, keď boli covidové výzvy. Viete veľmi dobre, že ten proces eurofondový je veľmi dlhý a veľmi náročný. Kým vypíšete výzvu, pripravíte a vypíšete výzvu, môže prejsť aj niekoľko mesiacov. Najmä pri covidových výzvach bolo veľmi potrebné flexibilne zrušiť niektoré výzvy, prípadne ich rozšíriť tak, aby tam boli doplnení napríklad oprávnení žiadatelia, alebo boli tam rozšírené ešte činnosti, na ktoré sa môžu čerpať eurofondy. Toto bolo veľmi podstatné najmä pri zdravotníckych, pri veciach, ktoré sa týkali zdravotníctva. Ďalšie opatrenia v predkladanom návrhu zákona sú smerované na samotnú realizáciu a financovanie projektov napríklad v oblasti zjednodušeného vykazovania výdavkov. Takisto v tomto návrhu zákona prichádzame aj s návrhom, aby sa zverejňovali vypracovávatelia projektov. Všetci si spomínate na škandál, ktorý bol počas minulých rokov na ministerstve financií, kedy jedna firma pripravovala výzvu a zároveň následne pripravovala aj projekty pre žiadateľov. Toto je konflikt záujmov. A tým, že sa bude zverejňovať ten, kto projekt pripravoval, k takýmto konfliktom záujmov by nemalo dochádzať. Návrh zákona bol vypracovaný aj na základe podnetov a po konzultáciách s orgánmi verejnej moci, ktoré sa k navrhovaným zmenám a oblastiam úprav vyjadrili. Ďakujem vám veľmi pekne za pozornosť, vážené pani poslankyne, vážení páni poslanci, a dovoľujem si vás požiadať o podporu pri prerokovaní predloženého vládneho návrhu zákona a o jej schválenie. Ďakujem.